Gál, Gábor, poslanec NR SR (2016-06-16):
Ďakujem pekne za slovo, pán predsedajúci. Vážené kolegyne, vážení kolegovia, budem troška na začiatku taký možno osobný. Alebo, tak zľahčene, pani kolegyňa, keď vám vadí taký šum, tak keď nemáte navrhovať to, že aby verejnosť mohla byť prítomná na rokovaniach komisie, lebo ten šum tu bude a bude aj ešte väčší, sám som od osemnástich rokov bol poslancom obecného zastupiteľstva a proste verejnosť vie narobiť šum. (Reakcia z pléna.) Ale to je len tak na margo. Ale budem ďalej taký ešte osobný, lebo strašilo sa tu tým, že koalícia sa správa ako valec, že zmieta opozičné návrhy zo stola, no ale už na minulej schôdzi sa to potvrdilo, že to je veľká lož, ako aj napríklad aj to, že koaličná zmluva obsahuje niečo nekalé, že kvôli tomu sme to nezverejnili. Proste to sú také veci. Ak chceme rokovať a chceme nájsť riešenia, na ktorých potrebujeme sa dohodnúť, tak je zbytočné, aby sme takéto priepasti medzi sebou kopali. Máme určité predstavy, že čo chceme za tieto štyri roky vládnutia spraviť, čo chceme zmeniť. A určite keď máme my ako vládna väčšina nejaký návrh, tak nebudeme predsa hlasovať za nejaké čiastočné zmeny, keď máme my vlastne v našom programe, že nejakú danú problematiku zmeníme. A tiež si myslím, že je oprávnená naša požiadavka, veď niekto, kto nemá zabezpečenú väčšinu v pléne, že sa bude uchádzať o to, keď mu ide o to, aby ten zákon prešiel, aby našiel podporu pre ten svoj návrh. Musím povedať, že navrhovatelia hľadali takéto riešenie pre ich návrh. Tú pramyšlienku považujem za veľmi dobrú, aby boli zasadnutia tak obecných rád, ako aj komisií verejné, samospráva nemá čo tajiť, samospráva má byť otvorená samospráva je pre ľudí, ale aj tu vidíme určitý priestor na to, aby sme si sadli na základe toho, že pani navrhovateľka povedala, že je otvorená na rokovanie ohľadom možného doplnenia a možnej zmeny tohto návrhu. Ale na to potrebujeme mať priestor, aby sme vedeli, že, okej, keď máme my nejaké predstavy, že, okej, tento návrh je dobrý, ale chcem to doplniť, či na to otvorení ste alebo nie ste. Poviem konkrétne. Už som naznačil pani navrhovateľke, že nám tu, aj pán poslanec Kresák to aj avizoval tiež, chýbajú mestské časti. To je jedna vec. A ja keďže som poslancom vyššieho územného celku, tak mi tu chýba aj územná samospráva. Keď sa bavíme o samospráve ako takej, tak sa bavme nielen o miestnej samospráve, ale bavme sa aj o územnej samospráve. My sme navrhli to, aby návrhy z radov poslancov, ktoré prejdú do druhého čítania, išli do pripomienkového konania. Bohužiaľ, museli sme ten návrh stiahnuť, lebo ešte Národná rada stále nebola pripravená, že ten zákon prejde, aby sa to dalo aj aplikovať, ale vidíme, že proste je to dobrý návrh, ale nie je celý, nie je ucelený. A keď vychádzame z princípu, že má byť samospráva otvorená, nielen čo sa týka zastupiteľstva, ale aj čo sa týka rady, aj čo sa týka komisií výborov, tak to má byť aj územná samospráva. No ale, samozrejme, tomu treba prispôsobiť aj zverejnenie materiálov, ktoré sa prejednávajú na jednotlivých týchto fórach. Nie všetky materiály, ktoré idú do rady alebo komisií, potom sa objavia aj v zastupiteľstve. Niekedy sú tam aj iné veci, o ktorých rokujú tieto fóra, takže potrebujeme tam zaviesť, aby všetky materiály, ktoré sa budú prerokúvať na rade alebo na komisiách, bola povinná tá-ktorá samospráva zverejniť. Čiže len v náznakoch som povedal, že kebyže prejde tento návrh do druhého čítania a má sa z neho stať zákon, tak určite treba tieto podľa mňa nedostatky tohto návrhu odstrániť a doplniť tento návrh. Ale keďže sa mi zdá, že by sme o piatej popoludní o tom už mohli hlasovať tak ja už som navrhovateľke povedal, že najlepšie by bolo, kebyže o tomto nehlasujeme ešte dnes, že bolo by dobré odsunúť hlasovanie o tomto bode na budúci týždeň, lebo potrebujeme ešte raz si sadnúť k tomu, či vieme sa dohodnúť, že tieto doplnenia, aby z toho bol ucelený zákon, aby sme za to mohli hlasovať, či vieme do toho zapracovať, či je na to vôľa, či vieme nájsť kompromis bez buchtičiek a ako normálni ľudia. A potom je tu priestor na to, aby tento pozmeňujúci návrh z radov opozície dostal aj hlasy z vládnej koalície. Ale, prízvukujem, to sa bude týkať každého ďalšieho návrhu. A nechceme buchtičky, nechceme nič. Ale my máme za to dávať svoje hlasy, tak, prosím vás, keď máme niečo k tomu a chceme niečo k tomu dať, máme k tomu nejaké pripomienky, tak keď dáte nám priestor, tak to povieme, buď dorokujeme, keď ho nedáte, tak to už je vaša vec. Ďakujem pekne za pozornosť a dúfam, že potom sa stretneme niekde za rokovacím stolom.